## La Generalitat accedirà a 2.364 milions de deute amb el FLA per a cobrir els gastos extraordinaris per a la reconstrucció

*** La consellera d’Hisenda destaca que este finançament a través del FLA no són transferències de l’Estat a fons perdut, sinó crèdits que la Generalitat haurà de retornar
* La Comissió Delegada del Govern per a Assumptes Econòmics (CDGAE) assigna la quantitat sol·licitada per la Generalitat per a finançar les actuacions necessàries per a la reconstrucció social i econòmica**

La Generalitat accedirà a 2.364,3 milions d’euros del compartiment Fons de Liquiditat Autonòmic (FLA) per a finançar els gastos extraordinaris per a la reconstrucció en els quals l’Administració autonòmica haurà d’incórrer en els pròxims mesos.

La consellera d’Hisenda, Ruth Merino, ha destacat que l’accés a eixos recursos a través del FLA no són transferències de l’Estat a fons perdut, sinó crèdits que la Generalitat haurà de retornar. El tipus d’interés aplicat a estos crèdits serà del 0 % anual.

Ruth Merino ha afirmat que, encara que estos fons són essencials per a cobrir els gastos extraordinaris derivats de la DANA, “la negativa del Govern d’Espanya a aportar recursos a fons perdut com els que sí que hi va haver en la pandèmia aboca la Generalitat a endeutar-se encara més perquè cap necessitat de la reconstrucció es quede sense atendre”.

La consellera d’Hisenda s’ha pronunciat en estos termes després de l’acord de la Comissió Delegada del Govern per a Assumptes Econòmics (CDGAE) d’este dilluns per a assignar a la Comunitat Valenciana 2.364,3 milions d’euros del Fons de Finançament a Comunitats Autònomes 2025 després de la sol·licitud de la Generalitat per a finançar els gastos extraordinaris no financers executats durant este any en resposta a la situació d’emergència derivada de la riuada.

Segons el parer de Merino, la negativa del Govern d’Espanya a habilitar un fons no reembossable per a reparar els danys de la riuada i condicionar la seua posada en marxa a l’aprovació dels pressupostos generals de 2025 pot considerar-se “un xantatge” que contrasta amb altres decisions del Govern de Sánchez com la transferència de 200 milions per al servici de Rodalies de Catalunya.

“L’endeutament com a única alternativa per a finançar la reconstrucció només servirà per a afonar financerament encara més la Comunitat perquè el Govern d’Espanya ens continua negant sistemàticament els recursos que objectivament li corresponen a la Generalitat”, ha criticat la consellera.

L’accés a este crèdit extraordinari del FLA se suma a una disposició anterior el mes de desembre passat de 700 milions d’euros mitjançant els quals la Generalitat va finançar les primeres actuacions de resposta en la postemergència.

Fecha: 04/03/2025